**Országos Környezetvédelmi Tanács közleménye**

a Hulladékról szóló törvénytervezetről

Az Országos Környezetvédelmi Tanács üdvözli, hogy a Kormány T/5538 számú előterjesztéssel benyújtotta a Parlamenthez a Hulladékról szóló törvényt.

A törvény elfogadása egyrészt a közigazgatás, ezen belül, különösen az önkormányzatok, továbbá a lakosság számára keletkeztet közvetlenül jogokat és kötelezettségeket, másrészt és ezen túlmenően a környezetipar, valamint az egész gazdaság tekintetében is rendkívüli jelentőségű. Ennek a fontosságnak megfelelően a Tanács több ízben, legutóbb 2011. novemberében is tárgyalta a VM megkeresése alapján a törvénytervezetet és véleményéről és javaslatairól állásfoglalásokat is tett közzé.

A Tanács úgy ítéli meg, hogy állásfoglalásaiból több javaslat is beépült a Kormány által előterjesztett törvénytervezetbe és bízik abban, hogy ezáltal a törvénytervezet kapcsán tanúsított jobbító szándéka eredménnyel fog járni.

Ugyanakkor a Tanács – természetesen tudomásul véve a Kormány döntését – kötelességének tartja, hogy felhívja a figyelmet, amint tette azt már az előzőekben is, néhány olyan kiemelkedő fontosságú kérdésre – a teljesség igénye nélkül –, amelyek továbbgondolást igényelnek, azzal a szándékkal, hogy a további munka és a végrehajtás során kiemelt figyelmet kapjanak, így:

* a fogalmi rendszer (2. §) továbbra is tartalmaz bizonytalanságokat, amelynek révén a 2008/98 EK irányelv megvalósítása, illetve a hatékony végrehajtás nehezen biztosítható.
* A hulladékkezelési közszolgáltatás állami irányítás alá helyezésére és az abban előirányzott tulajdonos változás(ok) létrehozására, illetve a szükséges anyagi, műszaki és személyi feltételek megteremtésére a rendelkezésre álló idő rendkívül kevés. Ugyancsak számításba veendő a bevezetés ütemezése tervezésekor, hogy meg kell teremteni a – megvalósítható – átmenetet a jelenleg e téren működő és a jövőben működtetendő rendszerek között.
* További intézkedések szükségesek a környezetipar fejlesztése és munkahely teremtő képességének kihasználása érdekében. Ebben a tekintetben még több figyelmet volna szükséges fordítani a kiterjesztett gyártói felelősség területére.
* Az igénybevételi járulék bevezetését célszerűnek látja a Tanács tovább ütemezni és differenciálni.
* Az engedélyezési rendszer feltételeiben a majdani végrehajtási rendeletek ismerete nélkül nehéz eligazodni és ezek már a törvényben is több garanciát igényelnének (pl. a karbon-lábnyom szerepe, a biztosítékok kérdése, az engedély visszavonásának lehetősége, a közszolgáltatási engedély indokoltsága stb.).
* A Tanács már korábbi állásfoglalásaiban felhívta a figyelmet arra, hogy a termékdíj-szabályozás lényegesen csökkenti a gyártók és forgalmazók motivációját a környezetvédelmi feladatok teljesítésében és azt állami felelősségi körbe vonja. Javaslatunk ellenére a Termékdíj-törvény módosításai és a Hulladékról szóló törvénytervezet tovább szűkítették a közreműködés terét. Ezért a Tanács ismételten megfontolásra javasolja a gyártói felelősség körében a termékdíj-köteles termékeknél a hulladékkezelési kötelezettség közvetlen teljesítése korlátainak feloldását.

Az Országos Környezetvédelmi Tanács fenti közleményét abból a tapasztalatból merítve, valamint abban a meggyőződésében tette, hogy eddigi javaslatainak jelentős része hozzá tudott járulni a törvény tartalmának és szövegezésének jobbá tételéhez és a jelen figyelemfelhívásban felsoroltak is ezt a célt és a végrehajtás sikerességét fogják szolgálni.

2012. január

*Amit Bándi Gyula még ideírt az nekünk fontos tudás, de a „Közlemény”-be most nem kell, ill. így nem lehet beírni, hacsak az nem az igény, hogy mondjuk meg melyik §, melyik bekezdésében szerepeljenek ezek a definíciók. ( Személy szerint én ezt itt, most nem tartanám szerencsésnek, összekeverve a műfajokat.BM)*

*IDE SZÚROM BE, AMI A HÁZTARTÁSI HULLADÉKRÓL VAN HATÁLYBAN:*

*A Tanács 1999/31/EK irányelve (1999. április 26.) a hulladéklerakókról*

*2. cikk*

*Fogalommeghatározások*

*Ezen irányelv alkalmazásában:*

*a) "hulladék": a 72/442/EGK irányelv hatálya alá tartozó minden anyag és tárgy;*

*b) "települési hulladék": háztartásból származó hulladék, valamint más olyan hulladék, amely jellege vagy összetétele miatt a háztartásból származó hulladékhoz hasonló;*

*Az Európai Parlament és a Tanács 2000/76/EK irányelve (2000. december 4.) a hulladékok égetéséről*

*3. cikk*

*3. "vegyes települési hulladék": a háztartási, valamint olyan kereskedelmi, ipari és intézményi hulladékok, amelyek jellegüknél és összetételüknél fogva nem térnek el jelentősen a háztartási hulladéktól, de ez nem vonatkozik a 94/3/EK [22] határozat mellékletében szereplő, a 20 01 rovatba tartozó olyan frakcióra, amelyet a keletkezés helyén külön gyűjtenek, valamint az említett melléklet 20 02 rovatszáma alatt feltüntetett egyéb hulladék sem;*